Hrvatski sabor
20050119

Hvala gospodine predsjedniče. Uvaženi gospodine zastupniče vrlo jasno ću reći naše stajalište Vlada je osudila najoštrije taj vandalski čin rušenja spomenika Josipu Brozu Titu u Kumrovcu. Vlada se vrlo jasno opredijelila za još jednu, mislim da mi u Hrvatskoj trebamo prestati svi skupa baviti se prošlošću i okrenuti se budućnosti. Antifašizam je u temeljima ne samo suvremene Europe, nego i suvremene Hrvatske. I ja se slažem s vama i postoji ona povijesna odluka iz 43. o pripojenju Istre i ostalih dijelova Matici Hrvatskoj. To su neprijeporne vrijednosti i o tome nema dvojbe. Međutim, nažalost Hrvatska koja je bila žrtvom svojih povijesnih podjela kroz povijest, mora nositi danas taj teret, a ja predlažem da mi u Hrvatskoj politici, u hrvatskoj javnosti prepustimo rasprave o prošlosti znanstvenicima, povjesnicima, onima koji žele o tome raspravljati, a da se mi u hrvatskoj politici, u hrvatskoj javnosti svi javni radnici okrenemo budućnosti, borbi za hrvatske ljude, za bolji standard, za ulazak u Europsku uniju, što će nam jamčiti bolji standard i sigurnost Hrvatske.